
Különböző technikákkal végzett fülműtétek hatása az ízérzékelésre

Kulcsszavak: fülsebészet; ízérzékelés; chorda tympani
Különböző technikákkal végzett fülműtétek során az ízérző ideg (chorda 
tympani) anatómiai lokalizációjából adódóan különböző fokú manipulációknak lehet áldozata. 
Ízérzésvizsgálatok végzésével összefüggést kerestünk az ízérzés változásának mértéke és a chorda 
tympanit érő műtéti behatások foka, valamint az ideg közelében használt eszköztípusok között.
Prospektív kutatásunkba a PTE KK Fül- Orr- Gégészeti és Fej-Nyaksebészeti
Klinikán operált primer fülműtén átesett betegeket vontuk be. A műtétek során használt eszközök közül 
elsősorban a sebészi tű és a fúró emelendő ki, melyeket az idegen vagy ahhoz közel alkalmaztak. 
A manipulációk fokát „no touch”, minor, major és szakadás kategóriákra osztottuk. Esetszámunk 
75 fő, melyből 73 db postoperatív 1-2 nap időpontokban végzett eredményt rögzítettünk. Minden 
beteg esetében ízérzésvizsgálatot végeztünk preoperatívan és a posztoperatív 1-2. napon. A 
gyűjtött adatok kiértékelése és statisztikai elemzése IBM SPSS Statistics 29 (SPSS Inc. Chicago, 
USA) program segítségével történt. Eredményeinket akkor tekintettük statisztikailag 
szignifikánsnak, ha teljesült a p≤0,05 feltétel. 
Szignifikáns összefüggést mutattunk ki a chorda tympani manipulációjának foka és 
a posztoperatív első napokban mért ízérzésváltozás mértéke között (p=0,009). A sebészi tű 
használatát követően nagyobb számban mértünk ízérzéscsökkenést, mint a fúró használata 
mellett. 
Kutatásunk eredményei alátámasztják azt, hogy a posztoperatív ízérzéscsökkenés 
megelőzése érdekében a chorda tympani műtéti manipulációját érdemes a lehetőségekhez mérten 
minél nagyobb mértékben csökkenteni, melyhez kutatócsoportunk új, hiánypótló eszköz 
fejlesztését kezdte meg.



